Un bărbat de 53 de ani, din localitatea Giarmata-Vii, s-a autoincendiat în grădina locuinței sale, sâmbătă, și a fost transportat la spital pentru îngrijiri medicale, potrivit Agerpres.
Polițiștii Secției 1 Rurale Timișoara au fost informați că un bărbat din Giarmata-Vii, localitatea aflată la marginea Timișoarei, s-ar fi autoincendiat.
Polițiștii s-au deplasat la fața locului și au constatat că bărbatul într-adevăr s-a autoincendiat în grădina din spatele casei sale.
Incendiul a fost lichidat de fiul și de nepotul bărbatului până la sosirea forțelor de intervenție.
Bărbatul a fost dus la spital pentru îngrijiri medicale.
A fost deschis un dosar penal pentru vătămare corporală din culpă, iar oamenii legii fac verificări pentru a stabili toate cauzele producerii incidentului.